На основу члана 41. став 10. Пословника Владе („Службени гласник РС", бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14), Министарство државне управе и локалне самоуправе објављује

**ИЗВЕШТАЈ**

**о спроведеној јавној расправи о Нацрту закона о измени Закона о државној управи**

Јавна расправа o Нацрту закона о измени Закона о државној управи je одржана у периоду од 7. до 27. децембра 2016. године, на основу закључка о спровођењу јавне расправе Одбора за правни систем и државне органе бр. 11628/2016-1 од 6.12.2016. године. Текст Нацрта закона о измени Закона о државној управи био је постављен на сајту Министарства државне управе и локалне самоуправе <http://www.mduls.gov.rs/>, као и на портал е-управе [www.euprava.gov.rs](http://www.euprava.gov.rs). Током јавне расправе омогућено је учешће и давање прилога са коментарима, предлозима и сугестијама свим заинтересованим субјектима за питања учешћа јавности у припреми закона, прописа и других аката, односно уређења начина спровођења процеса консултација и јавне расправе поводом аката и прописа које припремају државни органи у складу са својим делокругом (чл. 77. Закона о државој управи).

Пре почетка јавне расправе, основни елементи предложених измена Закона и документи на којима је заснована ова законодавна иницијатива, представљени су на округлом столу на тему „Транспарентност и учешће јавности у законодавном процесу и процесу креирања јавних политика“, који је организовало Министарствo држaвнe упрaвe и локалне самоуправе и Мисија ОЕБС у Србији, дана 23.11.2016. године, у хотелу „Метропол“ у Београду. Пред великим бројем представника невладиних организација и заинтересоване јавности, у склопу расправе на тему преиспитвања и актуелне пракса министарстава и државних органа у вези са учешћем јавности у процесу доношења одлука и припреме прописа, са посебним освртом на хитни поступак усвајања закона, размотрене су могућности унапређења правног оквира Закона о државној управи и Пословника Владе, у циљу унапређења услова за учешће и утицај невладиних организација у том процесу, учесници су посебно позвани да се активно укључе у предстојећу јавну расправу и дају свој допринос.

У оквиру јавне расправе оранизовано је више дебата и консултација са заинтересованом и стручном јавношћу. Истовремено са представљањем Нацрта закона о измени Закона о државној управи, представљен je и документ *Полазне основе за унапређење транспарентности и учешћа јавности у процесу креирања јавних политика и законодавном проесу*, који је представљао основу за дефинисање предложених нормативних измена Закона. Догађаји који су организовани у склопу јавне расправе, као и друге активности, спроводене су у сарадњи са Канцеларијом за сарадњу са цивилним друштвом, као и пројектним тимом програма Подршке реформама у Србији, који финансијски подржава Фонд за добру управу Владе Велике Британије (eng. *Good Governance Fund – GGF*).

Први округли сто у склопу јавне расправе организован је у Новом Саду дана 15. децембра 2016. у хотелу „Парк“, уз учешће представника релевантних организација цивилног друштва. Овом приликом су представници Министарства и сарадници на изради закона, представили нова законска решења, као и документ *Полазне основе* присутним представницима организација са подручја Новог Сада и Војводине.

Дана 16. децембра 2016. у Београду, у простору КЦ Град, организован је тематски састанак представника организација цивилног друштва окупљених у оквиру Националног конвента о Европској унији. Национални конвент је широка платформа цивилног сектора која води тематски структуирану дебату представника државне администрације, политичких партија, невладиних организација, стручњака, привреде, синдиката и професионалних организација, у тематском оквиру процеса приступања Србије Европској унији. Поред овог округлог стола, дана 12.12.2016. године одржане су и консултације са члановима Програмског савета овог тела, којом приликом је дат приказ приступа који је садржан у датом предлогу измене Закона и позвани чланови овог тела да учествују у текућој јавној расправи.

Централни догађај у склопу јавне расправе организован је 21. децембра 2016. године, у Београду, у хотелу „Метропол“. Позив за учешће био је постављен на сајту Министарства, док је Канцеларија за сарадњу са организацијама цивилног друштва упутила званичан позив представницима организација цивилног друштва. Одазив представника оранизација цивилног друштва и стручне јавности био је изузетно висок (у расправи учествовало више од 60 организација) и општа је оцена да је јавна расправа успешно спроведена, те да су изнесене корисне сугестије и предлози за унапређење Нацрта закона о измени Закона о државној управи. Део чланова пројектног тима за израду Нацрта је учесницима у расправи представио разлоге и суштину предложених измена. Предложене новине, поред осталог, обухватају објављивање документа Полазних основа на самом почетку процеса припреме нацрта закона, који треба да пружи основне информације о проблему који се решава, као и циљевима и очекиваним ефектима предстојећих измена прописа. Нацрт измене закона садржи и проширивање услова за благовремени увид јавности у садржину нацрта закона и давање могућности за унапређење партиципативноти, посебно организација цивилног друштва.

У току јавне расправе, као и дискусије на наведеним округлим столовима велики број учесника изнео је коментаре и конструктивне предлоге за унапређење Нацрта закона о измени Закона о државној управи, а неки су накнадно достављени и у писаном облику. Посебну пажњу учесника у расправи изазвало је увођење документа Полазних основа. Поред тога, већи врој учесника у расправи је истако потребу да се унапреди партиципативност у тзв. радној фази припреме и израде прописа и других аката, односно фази у којој надлежни органи државне управе дефинишу концепцију и кључна законска решења. Наиме, констатовано је како је досадашња пракса показала да је формална јавна расправа (ближе уређена чл. 41. Пословника Владе), по правилу релативно касна фаза за расправљање суштинских питања предложених законских новина, да није могуће у том моменту расправљати регулаторне опције или питања ефеката тих опција, већ се расправа своди на нормативна питања. Уочено је да је потребно унапредити могућност учешћа организација цивилног друштва, као и стручне, акадамске и шире заинтересоване јавности, у радној фази путем обавезивања органа државне управе да током припреме нацрта закона спроводе консултације са свим релевантним субјектима, на начин који је адекватан у односу на предмет и дејство датог прописа. Иста примедба је наведена и поводом питања израде подзаконских аката. Наведене примедбе су усвојене и спроведене су одговарајуће измене у тексту Нацрта закона.

Учесници у расправи су изнели значајан број коментара о конкретним проблемима са којима се суочавају у својим локалним заједницама, а које представљају изазове за шире и квалитетније информисање и укључење јавности у процесе креирања јавних полиика. Изражена је сагласност да употреба интернета за електронске расправе није на задовољавајућем нивоу, те да изузетно мали проценат популације користи интернет у ове сврхе. Ипак очигледно је да дигитална комуникација пружа значајан простор за унапређење квалитета јавних расправа и боље информисаности грађана, те да се тај потенцијал мора значајно унапређивати и промовисати у будућности кроз јачање капацитета већ постојеће платформе е–Управа али и увођењем нових.

У склопу јавне расправе, Агенција за борбу против корупције је доставила своје мишљење бр. 014-011-00-0403/2016-06 од 27.12.2016. године, којим је на првом месту истакнут значај измене важећих одредби Закона о државној управи и Пословника Владе у погледу начина и услова одржавања јавних расправа, нарочито у вези са стратешким документима у области борбе против корупције, Националном стратегијом за бробу против корупције, њеним Акционим планом, Акционим планом за поглавље 23 – потпоглавље *Борба против корупције*, као и Акционим планом за спровођење иницијативе Партнерство за отворену управу у Републици Србији за 2016. и 2017. годину. Допис АБПК, поред тога, садржи и одређене предлоге за измену Нацрта закона: да је потребно прописати правило да ће се јавне расправе спроводити у процесу пропреме свих закона, а не само оних којима се битно мења правни режим у једној области, односно уређују питања која посебно интересују јавност. Наведени предлог измене није усвојен, из разлога стварне немогућности организације и спровођења јавне расправе, са свим елементима који су ближе уређени Пословником Владе, за све нацрте закона које припремају министарства и органи државне управе, имајући у виду неопходност интензивне законодавне иницијативе, односно потребу дефинисања одређеног критеријума којим ће се обезбедити баланс између временских и организационо-техничких ограничења и остваривања захтева транспарентности у процесу припреме закона. Други предлог из цитираног мишљења се односи на потребу отварања могућности за учешће јавности у раној фази израде нацрта прописа, на самом почетку његове припреме, односно већ поводом објављених полазних основа. Овај предлог је усвојен и спроведена је одговарајућа промена у тексту нацрта закона који је израђен на основу примедби из јавне расправе, конкретно, прописана је обавеза спровођења консултација са свим релевантним субјектима током целог процеса припреме нацрта закона.

Сви предлози дати усменим и писаним путем у току јавне расправе су размотрени, а на основу појединих предлога спроведене су измене у тексту нацрта закона који је упућен на мишљење министарствима и посебним организацијама.